ตำบลนาป่า (อำเภอเมืองชลบุรี)

นาป่า เป็นตำบลหนึ่งในอำเภอเมืองชลบุรี จังหวัดชลบุรี ห่างจากตัวเมืองชลบุรีประมาณ 6 กิโลเมตร องค์กรปกครองส่วนท้องถิ่นในพื้นที่ คือ เทศบาลตำบลนาป่า ครอบคลุมพื้นที่ตำบลนาป่าทั้งตำบล

**ประวัติ**
พื้นที่ตำบลนาป่าเดิมเป็นป่าทึบ มีสัตว์ป่าชุกชุม จนนายพรานคนหนึ่งชื่อ "พรานช่วง" ได้เข้ามาถางป่าแห่งนี้เพื่อทำนา ต่อมาได้มีผู้อพยพเข้ามาในพื้นที่เพิ่มขึ้น จนพื้นที่ป่าเป็นพื้นที่นาโล่งแจ้ง จึงเป็นที่มาของชื่อ "นาป่า"
เทศบาลตำบลนาป่า เป็นองค์กรปกครองส่วนท้องถิ่น ถูกจัดตั้งขึ้นเมื่อวันที่ 2 มีนาคม พ.ศ.2538 ในนาม องค์การบริหารส่วนตำบลนาป่า จากนั้นได้รับการยกฐานะเป็นเทศบาลตำบลนาป่า เมื่อวันที่ 24 สิงหาคม พ.ศ. 2550 
ปัจจุบันสำนักงานเทศบาลตำบลนาป่า ตั้งอยู่เลขที่ 99 หมู่ที่ 11 ถนนศุขประยูร ตำบลนาป่า อำเภอเมืองชลบุรี จังหวัดชลบุรี 20000 

**ตราสัญลักษณ์เทศบาล**
 ทุ่งนา แสดงถึงพื้นที่อุดมสมบูรณ์ และสื่อถึงอาชีพหลักของประชากรส่วนใหญ่ นั่นคือ เกษตรกรรม - ต้นไม้ แสดงถึง ต้นตาล อันมีขึ้นมากในพื้นที่ และมีการนำมาแปรรูปเป็นสินค้าท้องถิ่น คือ น้ำตาล- ภูเขา แสดงถึงป่าในพื้นที่ที่มีความอุดมสมบูรณ์

**ภูมิประเทศ**
ภูมิประเทศในเขตตำบลนาป่ามีลักษณะเป็นที่ราบ ดินเป็นดินทราย ระดับใต้ผิวดินมีความลึกเฉลี่ยประมาณ 2 เมตรเป็นดินดานและหินดาน มีภูเขาเตี้ย ๆ อยู่ทางทิศตะวันตกเฉียงเหนือของพื้นที่

**เนื้อที่และอาณาเขต**
ตำบลนาป่ามีพื้นที่ทั้งหมด 18.30 ตารางกิโลเมตร (11,437 ไร่) มีอาณาเขตติดต่อกับพื้นที่ข้างเคียงดังนี้- ทิศเหนือ ติดต่อกับตำบลหนองไม้แดงและตำบลดอนหัวฬ่อ (อำเภอเมืองชลบุรี)- ทิศตะวันออก ติดต่อกับตำบลหนองตำลึง (อำเภอพานทอง) และตำบลสำนักบก (อำเภอเมืองชลบุรี)- ทิศใต้ ติดต่อกับตำบลหนองซ้ำซาก (อำเภอบ้านบึง) และตำบลหนองรี (อำเภอเมืองชลบุรี)- ทิศตะวันตก ติดต่อกับตำบลบ้านสวนและตำบลบางทราย (อำเภอเมืองชลบุรี)

**เขตการปกครอง**

**หมู่บ้าน**
ตำบลนาป่าแบ่งออกเป็น 12 หมู่บ้าน ดังนี้- หมู่ที่ 1 บ้านนาล่าง- หมู่ที่ 2 บ้านท้องคุ้ง- หมู่ที่ 3 บ้านนาขัดแตะ- หมู่ที่ 4 บ้านนานอก- หมู่ที่ 5 บ้านบางกระแบง- หมู่ที่ 6 บ้านนาเขื่อน- หมู่ที่ 7 บ้านหนองพะเนียง- หมู่ที่ 8 บ้านหนองทราย- หมู่ที่ 9 บ้านบ่อมอญ- หมู่ที่ 10 บ้านไร่บน- หมู่ที่ 11 บ้านหนองบอน- หมู่ที่ 12 บ้านหนองยายรัก

**ชุมชน**
เทศบาลตำบลนาป่า แบ่งเขตการปกครองออกเป็นชุมชนจำนวน 16 ชุมชน ดังนี้- ชุมชนที่ 1 บ้านนาล่าง (หมู่ที่ 1)- ชุมชนที่ 2 บ้านท้องคุ้ง (หมู่ที่ 2)- ชุมชนที่ 3 บ้านนาขัดแตะ (หมู่ที่ 3)- ชุมชนที่ 4 บ้านนานอก (หมู่ที่ 4)- ชุมชนที่ 5 บ้านทุ่งบางกระแบง (หมู่ที่ 5)- ชุมชนที่ 6 บ้านนาเขื่อน (หมู่ที่ 6)- ชุมชนที่ 7 บ้านหนองพะเนียง (หมู่ที่ 7)- ชุมชนที่ 8 บ้านหนองทราย (หมู่ที่ 8)- ชุมชนที่ 9 บ้านบ่อมอญ (หมู่ที่ 9)- ชุมชนที่ 10 บ้านไร่บน (หมู่ที่ 10)- ชุมชนที่ 11 บ้านไร่บน (หมู่ที่ 11)- ชุมชนที่ 12 บ้านหนองยายรัก (หมู่ที่ 12)- ชุมชนที่ 13 ปืนใหญ่สามัคคี (หมู่ที่ 10)- ชุมชนที่ 14 ปริณดาสังกะสี (หมู่ที่ 12)- ชุมชนที่ 15 อีสเทิร์นแลนด์ (หมู่ที่ 12)- ชุมชนที่ 16 แฟมิลี่แลนด์ (หมู่ที่ 12)

**ประชากร**
จากข้อมูลของกรมการปกครอง ประชากรในปลายปี พ.ศ. 2560 มีจำนวนทั้งสิ้น 38,548 คน แบ่งเป็นชาย 19,027 คน และเป็นหญิง 19,521 คน มีจำนวนบ้านทั้งหมด 23,840 หลัง มีความหนาแน่นของประชากรเฉลี่ย 2,106 คนต่อตารางกิโลเมตร สามารถแยกออกเป็นพื้นที่ได้ดังนี้
พื้นที่ตำบลนาป่า เป็นพื้นที่ที่มีเขตติดต่อกับนิคมอุตสาหกรรมอมตะนคร ส่งผลให้มีประชากรแฝงจากต่างท้องที่มาเช่าอาศัยอยู่เป็นจำนวนมาก โดยมีบ้านจำนวนมากที่เป็นบ้านว่าง (ไม่มีรายชื่อผู้อาศัยในบ้าน) ซึ่งเป็นบ้านที่สร้างขึ้นเพื่อให้ประชากรแฝงเหล่านี้เช่าพักอาศัย ทั้งในรูปแบบของห้องแถว คอนโดมิเนียม หมู่บ้านจัดสรร และอาคารพาณิชย์ อีกทั้งยังมีบ้านที่ไม่มีเลขที่ที่ได้สร้างหรือต่อเติมอาคารจากเดิมและแบ่งให้เช่าอีกด้วย ส่งผลให้ประชากรในตำบลนาป่านั้นมีประชากรแฝงไม่ต่ำกว่า 5,000 คน

**เศรษฐกิจ**
เดิมพื้นที่ในตำบลนาป่ามีลักษณะเป็นไร่นา แต่ปัจจุบันพื้นที่มีการเปลี่ยนแปลงไปเป็นพื้นที่อุตสาหกรรม พาณิชยการและที่อยู่อาศัย ส่งผลให้การประกอบอาชีพของประชากรเปลี่ยนแปลงไป โดยอาชีพหลักของประชากรมีดังนี้- ร้อยละ 60 แรงงานในโรงงานอุตสาหกรรม ในจำนวนนี้รวมไปถึงประชากรแฝงจากต่างพื้นที่ และแรงงานต่างด้าว- ร้อยละ 25 ค้าขาย/พาณิชยกรรม เนื่องด้วยการขยายตัวอย่างรวดเร็วของชุมชน ประชากรในพื้ันที่ได้มีการเปิดร้านค้าขายสินค้าและบริการต่าง ๆ ทั้งในละแวกชุมชน- ร้อยละ 5 การบริการ เช่น รถรับจ้าง ซ่อมเครื่องมือเครื่องใช้ บริการทำความสะอาด- ร้อยละ 10 อื่น ๆ เช่น ประกอบกิจการ โรงแรม ปั๊มน้ำมัน โรงงานอุตสาหกรรม จัดสรรที่ดินและอสังหาริมทรัพย์

**การศึกษา**
มีสถานศึกษาจำนวน 4 แห่ง ดังนี้- สังกัดเทศบาลตำบลนาป่า
** ศูนย์พัฒนาเด็กเล็กบ้านท้องคุ้ง ตั้งอยู่หมู่ที่ 2 เปิดสอนระดับเตรียมอนุบาล- สังกัดสำนักงานเขตพื้นที่ประถมศึกษา ชลบุรี เขต 1
** โรงเรียนวัดท้องคุ้ง ตั้งอยู่หมู่ที่ 2 เปิดสอนระดับอนุบาลถึงมัธยมศึกษาตอนต้น
** โรงเรียนนาป่ามโนรถ ตั้งอยู่หมู่ที่ 4 เปิดสอนระดับอนุบาลถึงประถมศึกษา
** โรงเรียนวัดนาเขื่อน ตั้งอยู่หมู่ที่ 6 เปิดสอนระดับอนุบาลถึงประถมศึกษา
** โรงเรียนวัดราษฎร์สโมสร ตั้งอยู่หมู่ที่ 11 เปิดสอนระดับมัธยมศึกษาตอนต้น

**การสาธารณสุข**
ประชากรในพื้นที่ตำบลนาป่า มีการใช้บริการจากหน่วยงานสาธารณสุขจากภาครัฐ ดังนี้- หน่วยบริการปฐมภูมิ
** โรงพยาบาลส่งเสริมสุขภาพตำบลนาป่า (บ้านท้องคุ้ง) ตั้งอยู่หมู่ที่ 2
** โรงพยาบาลส่งเสริมสุขภาพตำบลนาป่า ตั้งอยู่หมู่ที่ 4
** ศูนย์อนามัยที่ 3 ชลบุรี ตั้งอยู่หมู่ที่ 7- หน่วยบริการทุติยภูมิ
** โรงพยาบาลชลบุรี ตั้งอยู่เลขที่ 69 หมู่ที่ 2 ตำบลบ้านสวน อำเภอเมืองชลบุรี

**ศาสนสถาน**
ประชากรส่วนใหญ่นับถือศาสนาพุทธ มีศาสนสถานในตำบลดังนี้ - วัดในพระพุทธศาสนา จำนวน 3 วัด
** วัดท้องคุ้ง ตั้งอยู่หมู่ที่ 2
** วัดราษฎร์สโมสร ตั้งอยู่หมู่ที่ 11
** วัดนาเขื่อน ตั้งอยู่หมู่ที่ 6- สำนักชี จำนวน 1 แห่ง
** สำนักชีรุ่งรัศมี ตั้งอยู่หมู่ที่ 4- ศาลเจ้า จำนวน 2 แห่ง
** ศาลเจ้าทุ่งบางกระแบง ตั้งอยู่หมู่ที่ 5
** ศาลเจ้าซำเต๋า ตั้งอยู่หมู่ที่ 11

**การคมนาคม**
ถนนสายหลัก
** ทางหลวงแผ่นดินหมายเลข 315 (ถนนศุขประยูร) เป็นเส้นทางหลักในการเข้าสู่ตัวเมืองชลบุรี 
** ถนนศิริรักษ์ เป็นเส้นทางเข้าสู่ตำบลหนองไม้แดง
** ถนนท้องคุ้ง-หนองรี เป็นเส้นทางสู่ตำบลหนองรี
** ทางหลวงพิเศษหมายเลข 7 (ถนนมอเตอร์เวย์) เป็นเส้นทางหลักในการเข้าสู่กรุงเทพมหานคร โดยมีด่านเก็บค่าผ่านทางพนัสนิคม (เขตเทศบาลเมืองดอนหัวฬ่อ) ในการเข้าออกทางหลวงพิเศษนี้
** ทางหลวงแผ่นดินหมายเลข 361 (ถนนเลี่ยงเมืองชลบุรี)- ถนนสายรอง
** ถนนหนองยายรัก 1
** ถนนสุขสามารถ
** ทางหลวงแผ่นดินหมายเลข 3701
** ทางหลวงแผ่นดินหมายเลข 3702
** ถนนหนองยายรัก 2
** ถนนแสนเจริญ- รถโดยสารประจำทาง
** สาย 1633ก ชลบุรี-หัวไผ่
** สาย 1633ข ชลบุรี-ปรกฟ้า
** สาย 1633ข ขลบุรี-หนองตำลึง
** สาย 1633ข ขลบุรี-สัตพงษ์
** สาย - ขลบุรี-หนองไม้แดง-ดอนหัวฬ่อ
** สาย 265 ชลบุรี-นครราชสีมา
** สาย 52 กรุงเทพ-พนัสนิคม

**ตลาดสด**
 ตลาดสดโรงสี ตั้งอยู่หมู่ที่ 1

**สาธารณูปโภค**
ไฟฟ้า ประชาชนในพื้นที่ตำบลนาป่า ใช้ไฟฟ้าจากการไฟฟ้าส่วนภูมิภาคจังหวัดชลบุรี โดยมีไฟฟ้าใช้ร้อยละ 100
*ประปา ประชาชนในพื้นที่ตำบลนาป่า ใช้น้ำประปาจากการประปาส่วนภูมิภาค สาขาชลบุรี (ชั้นพิเศษ) แต่ยังไม่ครอบคลุมทุกพื้นที่ ในบางหมู่บ้านยังใช้ระบบประปาหมู่บ้านและแหล่งน้ำธรรมชาติอยู่

**อ้างอิง**
นาป่า
นาป่า
นาป่า